Мастэрс_2013_(снукер)
Джон Хігінс — Алістэр Картэр
У першым фрэйме 37-гадовы Джон Хігінс атрымаў шанец на атаку і зрабіў серыю ў 59 балаў, аднак памыліўся на простым чорным шары, які быў фрэйм-болам, пасля чаго яго праціўнік здолеў зачысціць стол брэйкам у 64 ачкі і выдрапаць перамогу ў стартавай партыі. Пасля няўдалага адыгрыша Картэра шатландскі снукерыст павёў атаку ў наступным фрэйме, але не зрабіў выхад і страціў пазіцыю пры ліку 36:0, а пасля наступнага ўдару Алістэра ў лузу ўпаў флюк, што дапамагло яму пачаць серыю і скараціць адставанне да ліку 34:36, пакінуўшы тры чырвоныя шары. Джон павёў атаку пасля промаху англічаніна на дальнім удары, і лік стаў 63:34 пры 22 ачках на стале. Картэр здолеў зрабіць два снукеры на каляровых, якія прынеслі яму 10 штрафных ачкоў, бо яго праціўнік папаў у ружовы пры снукеры на рудым шары, а пазней памыліўся пры выкананні кручанага ўдару па рудым, пасля чаго Алі набраў 15 балаў і скараціў адставанне да ліку 59:63 пры апошнім чорным на стале. Пасля таго, як абодва ігракі памыліліся на заключным шары, 32-гадовы снукерыст з Англіі здолеў выканаць выдатны дальні удар і падвоіў сваю перавагу ў матчы — 2:0. У трэцяй партыі Картэр зноў мог выканаць добрую серыю, але дапусціў памылку на простым чырвоным шары пры ліку 21:0, што дазволіла Хігінсу аформіць цудоўны клірэнс у 117 балаў і пакінуць фрэйм за сабой. З падыходамі ў 44 і 46 ачкоў Джон выйграў і чацвёртую партыю, пасля чаго снукерысты пайшлі на перапынак пры ліку 2:2. Шатландзец дамінаваў у пятай партыі, пакінуўшы яе за сабой з найвышэйшым падыходам у 32 балы і выйшаўшы наперад у матчы, а яго апанент не змог набраць ніводнага ачка ў фрэйме. У пачатку шостай партыі Алістэр паставіў снукер праціўніку, што прынесла яму 13 штрафных ачкоў, але пазней двухразовы фіналіст чэмпіянатаў свету, які ўжо амаль 40 хвілін не забіваў шароў у паядынку, памыліўся пры гульне на дальнім чырвоным і пакінуў Хігінсу пазіцыю для атакі, якой той скарыстаўся, выканаўшы серыю ў 97 балаў, і зрабіў лік 4:2 на сваю карысць. Такім чынам, Картэр прайграў чатыры фрэймы запар, прычым забіў толькі адзін шар у апошніх трох партыях, не забіваўшы шароў каля гадзіны гульнявога часу. У сёмай партыі Джон зноў атрымаў магчымасць павесці брэйк, але памыліўся пры гульні чырвонага шара ў сярэднюю лузу пры ліку 38:0 і дазволіў Алістэру правесці зваротную серыю ў 83 балы і скараціць адставанне ў матчы да ліку 3:4. Хігінс зрабіў некалькі выдатных снукераў, якія прынеслі яму 24 штрафныя ачкі ў восьмым фрэйме, які доўжыўся амаль 40 хвілін, а пры ліку 70:28 на яго карысць і трох чырвоных на стале паміж снукерыстамі зацягнулася пазіцыйная барацьба. Пасля таго, як Алі Картэр спрабаваў згуляць складаны плант і памыліўся, яго апанент скарыстаўся магчымасцю і з пераможным падыходам у 14 балаў зрабіў лік 5:3. Снукерыст з Англіі павёў атаку ў дзявятай партыі, забіўшы дальні чырвоны адразу пасля стартавага ўдару праціўніка, аднак памыліўся на ружовым шары пры ліку 54:0, чым дазволіў трэцяму нумару сусветнага рэйтынгу здзейсніць клірэнс у 65 балаў і атрымаць перамогу ў матчы з лікам 6:3. Такім чынам, Картэр у сёмы раз (з васьмі згуляных турніраў) прайграў у 1/8 фіналу Мастэрс, а Джон Хігінс, які дайшоў да паўфіналу розыгрышу 2012 года , у дзявяты раз выйшаў у 1/4 фіналу запрашальнага спаборніцтва ў Лондане на пераможцу матча паміж Шонам Мёрфі і Рыкі Уолдэнам.